ועדת הכספים, כנסת 17, פרוטוקול מספר 582, 2007-12-12 09:40

סטס מיסז'ניקוב: אנחנו עוברים לסעיף השני על סדר היום: הצעת חוק הסדר ההימורים בספורט (תיקון – שימוש ביתרת הכנסות), התשס"ז-2007, של חברת הכנסת רונית תירוש וקבוצת חברי כנסת.

סטס מיסז'ניקוב: גברתי, אני מבקש שתציגי בפנינו את הצעת החוק.

רונית תירוש: אני מודה לך אדוני היושב-ראש.

רונית תירוש: הגשתי הצעת חוק דומה מאוד, או אפילו זהה, להצעות חוק קודמות.

רונית תירוש: ידוע לי שחבר הכנסת רובי ריבלין הציע לפני שנים רבות הצעה דומה והלך במהלך דומה, והשר לשעבר וילנאי אף הוא הציע הצעה דומה.

רונית תירוש: אני עצמי הייתי חברה בוועדת החינוך, התרבות והספורט בתחילת הקדנציה, כאשר חבר הכנסת אופיר פינס-פז היה שר הספורט, אולם בעקבות לחץ של המרכזים השהינו החלטות והנושא הזה נסחב.

רונית תירוש: על מה מדברת הצעת החוק?

רונית תירוש: במדינת ישראל הספורט עני מאוד, לפחות במה שהמדינה מעבירה לקבוצות ולעמותות, כלומר כל שקל שמועבר לקבוצות הספורט חשוב.

רונית תירוש: הכסף הגדול נמצא במועצה להסדר ההימורים בספורט, הטוטו, והם על-פי קריטריונים מעבירים הקצבות כדי שתיעשה פעילות ספורטיבית במדינת ישראל, של מקצוענים ושל חובבנים.

רונית תירוש: רק בישראל יש מודל מוזר מאוד, של מרכזים שדרכם עובר כסף מהמועצה להסדר ההימורים בספורט, מופרש משהו לטובת פעולות המנגנון, לשלילה ולחיוב, והיתר מועבר לקבוצות.

רונית תירוש: כלומר במקום שיעברו 100% לקבוצות על-פי הקריטריונים שקבעה המועצה להסדר ההימורים בספורט, בעצם עוברים רק 85% מהסכומים לכל הקבוצה עבור הפעילות.

רונית תירוש: מה עושים ב-15% הנותרים?

רונית תירוש: גם מסבסדים מנגנונים, שזה דבר שלילי מאוד בעיני, על אף שהם התייעלו לאחרונה, אבל עושים גם דבר טוב – מסייעים לקבוצות כאלה או אחרות, נותנים מימון ביניים והלוואות, מטפחים תחומים שונים.

רונית תירוש: אגב, לא ידוע לי איך כי אין קריטריונים שקופים לפעילותם.

רונית תירוש: מי שבסדר עם המרכז מקבל יותר, ומי שלא מקבל פחות.

רונית תירוש: זאת דרך ההתנהלות.

רונית תירוש: אבל זה עניין שלהם, אני לא נכנסת לזה.

רונית תירוש: מה ביקשתי לעשות בהצעת החוק?

רונית תירוש: במקום לגרוע 15%, שזה סכום כסף גדול של עשרות מיליוני שקלים, ביקשתי להקטין את התקורה הזאת ולקבוע שייקחו רק 7.5% לעצמם ויעשו את הפעילות הטובה שהם עושים אל מול קבוצות קטנות, אל מול קבוצות חובבניות, אל מול פעילות עממית, ובא לציון גואל.

רונית תירוש: למה 7.5%?

רונית תירוש: הסתמכתי על המלצות של ועדות קודמות שבדקו את הנושא – ועדת מליניאק, ועדת סטרשנוב ועוד כהנה וכהנה.

אמנון כהן: ולאן יופנה שאר הכסף?

רונית תירוש: במקום 85% הקבוצות יקבלו 92.5%, והמרכזים יסתדרו ב-7.5%.

רונית תירוש: האמינו לי, הם יסתדרו מצוין.

רונית תירוש: מה שקרה, אדוני היושב-ראש, שמרכזי הספורט בכוחם הרב, ויש להם כוח, הצליחו להניע מספר חברי כנסת, שאתה רואה שנעדרים מן הישיבה הזאת כדי לא להביך את המרכזים.

רונית תירוש: יש כאן שיוך פוליטי.

רונית תירוש: אומרת ועדת סטרשנוב: "מרכזי הספורט הללו, כולם או רובם, הינם בעלי זיקה פוליטית מובהקת, כפי שצוין ופורט גם בדוח עציוני וגם בדוח מליניאק".

רונית תירוש: זה מסביר למה חלק מן האנשים יצביעו נגד הצעת החוק, או לחלופין מדוע הם לא נמצאים כאן.

סטס מיסז'ניקוב: את אומרת שכל אחד מחברי הכנסת שנמצא כאן לא מזוהה עם מי מאגודות הספורט?

ניסן סלומינסקי: לא מזוהה פוליטית.

סטס מיסז'ניקוב: אם אני אוהד ביתר ירושלים ואיש ימין אז אני מזוהה עם ביתר או לא מזוהה?

רונית תירוש: אתה מזוהה עם הקבוצה, ולפיכך צריך לרצות שהקבוצה תקבל יותר כסף.

ראובן ריבלין: אם הוא אוהד ביתר ירושלים זה חשוב וצריך להירשם בפרוטוקול.

רונית תירוש: לא ארחיב כאן.

רונית תירוש: אם אתבקש, ארחיב בהמשך.

רונית תירוש: אני מבקשת לומר רק עוד דבר אחד.

רונית תירוש: למרות שהשר מג'אדלה הגיש ערר בלחץ מרכזי הספורט וזה הגיע לממשלה, ראש הממשלה שחרר את הערר הזה ויש תמיכה מלאה של ממשלת ישראל ושל ועדת השרים לענייני חקיקה בהצעת החוק.

צבי ורשביאק: אם יורשה לי, במכבי יכול להיות חבר גם קומוניסט וגם איש המרכז החופשי.

צבי ורשביאק: מכבי היא תנועה עולמית א-פוליטית.

צבי ורשביאק: אף מפלגה לא העבירה ולו אגורה אחת לטובת מכבי.

צבי ורשביאק: כל מי שטוען שאנחנו פוליטיים מטעה את הציבור, או משקר, חד וחלק.

צבי ורשביאק: יש והיו חברי הנהלה ויושבי-ראש במכבי שהם בכלל ממפלגות השמאל.

צבי ורשביאק: אני מבקש להבהיר את זה לכל הנוכחים.

צבי ורשביאק: הצעת החוק הזאת באה לשרת אינטרס אחד – של קבוצות פרטיות.

צבי ורשביאק: אין לה שום אינטרס אחר.

צבי ורשביאק: בזמנו היתה חובה לקבל את ההקצבות מהמועצה להסדר ההימורים בספורט דרך המרכזים.

צבי ורשביאק: ביוזמתנו החוק שונה וכל מי שפועל יכול לקבל הקצבות לבד, ומקבל 15%.

צבי ורשביאק: כלומר לא מכריחים אף אחד לקבל 15% פחות.

רונית תירוש: מכבי תל-אביב רצתה לקבל לבד?

צבי ורשביאק: אם מכבי תל-אביב רוצה לקבל, תקבל לבד ותשתחרר ממכבי.

רונית תירוש: למה לא עשתה את זה?

צבי ורשביאק: כי היא לא רוצה להשתחרר ממכבי, אבל יכולה לקרוא לעצמה הפועל או כפי שתרצה.

צבי ורשביאק: כאן יצא המרצע מן השק.

צבי ורשביאק: מר לוני הרציקוביץ היה היועץ בעניינים האלה.

צבי ורשביאק: לשמחתי הרבה בא משקיע ויורדים מן הצרה הזאת.

צבי ורשביאק: הוא היה היועץ של הצעת החוק הזאת, שנועדה לשרת אותו בלבד.

צבי ורשביאק: בדברי ההסבר להצעת החוק מדובר על הקבוצות המקצועיות.

צבי ורשביאק: הקבוצות המקצועיות מקבלות כ-80 מיליון שקלים מהמועצה להסדר ההימורים בספורט מתוך 315 מיליון שקלים שמחולקים לספורט.

צבי ורשביאק: המרכזים מקבלים מתוך זה כ-13 מיליון שקלים שמיועדים לחלוקה לקבוצות הקטנות.

צבי ורשביאק: הרי אם צריך ביטוח, את מכבי תל-אביב יבטחו, אבל את מכבי באר-שבע לא יבטחו אם המרכז לא יקיים את ההסכם עם המבטחים, וקבוצות לא יכולות להופיע בלי ביטוח.

רונית תירוש: אל תהלך עלינו אימים.

צבי ורשביאק: אני לא הפרעתי לך.

צבי ורשביאק: אני סומך על היושב-ראש שיגן עליי גם אם אני אומר דברים שלא נוחים לך.

רונית תירוש: אני עוזרת להבהיר את הדברים.

סטס מיסז'ניקוב: כל אחד כאן יכול להתבטא באופן חופשי.

אלי אפללו: לחברי כנסת מותר, בסמכות, לדבר באמצע דבריהם של אחרים, גם אם לא נוח לך לשמוע.

סטס מיסז'ניקוב: אני בטוח שמנכ"לית משרד החינוך לשעבר מכירה די את הכללים כדי לדעת מתי להיכנס לדברי אחרים ומתי לא.

סטס מיסז'ניקוב: בואו נמשיך.

צבי ורשביאק: אם פגעתי במישהו, אני מתנצל.

צבי ורשביאק: אני מקווה שהדיון חופשי ושכל אחד יכול להתבטא.

צבי ורשביאק: כאשר היא דיברה אני שתקתי, ואני מצפה שהיא תתנהג באותו אופן.

צבי ורשביאק: לגבי החינוך – לא צריך להשוויץ אתו, בוודאי לא בימים האלה.

ראובן ריבלין: במרכזים הדיון חופשי?

רונית תירוש: אתה משוויץ עם הספורט בישראל?

רונית תירוש: לא נתחיל עם זה.

צבי ורשביאק: מזכירים כאן את ועדת מליניאק ועוד ועדות כאלה או אחרות, אך משום מה שוכחים את הוועדה המרכזית שעסקה בספורט, בראשות השופט דב לוין ז"ל.

צבי ורשביאק: שיקראו את המלצות הוועדה הזאת ואת ההתייחסות שלה למרכזים.

צבי ורשביאק: אם יקבלו את הצעת החוק הזאת הספורט יישאר למכבי חיפה, מכבי תל-אביב, מכבי פתח-תקווה ואולי גם מכבי נתניה – ואני מדבר על קבוצות מכבי – ובזה ייגמר העניין, מתוך שלא תהיה אפשרות לסייע לכל הקבוצות בפריפריה שנאנקות.

צבי ורשביאק: מה המשמעות של 15%?

צבי ורשביאק: במכבי חיפה או במכבי תל-אביב ה-15% מסתכם בכ-100,000 שקל.

צבי ורשביאק: ה-15% של מכבי באר-שבע מסתכם אולי ב-1,500 שקל או ב-7,000 שקל.

צבי ורשביאק: מכבי באר-שבע מקבלת בהחלט יותר שירותים מאשר מקבלת מכבי חיפה כי מכבי חיפה היא אימפריה בפני עצמה וחלק גדול מן השירותים יכולה לספק בעצמה, אך לא כך מכבי באר-שבע.

צבי ורשביאק: יש שתי אפשרויות: או להגיד להם שלא יקבלו שירותים, או להגיד להם לשלם עבור השירותים, אך זה יעלה להם הרבה יותר.

רונית תירוש: מה עושים בעולם כאשר אין מודלים של מרכזי ספורט?

שי שני: בעולם יש כסף לספורט.

שי שני: באיטליה מעבירים 250 מיליון אירו בשנה לספורט.

רונית תירוש: אם אתם כל-כך עוזרים, המועצה להסדר ההימורים בספורט היתה מעבירה לכם ישירות כסף.

רונית תירוש: למה לגרוע את זה מן הקבוצה?

שי שני: לא גורעים משום קבוצה.

שי שני: זאת הטעיה.

צבי ורשביאק: המנגנון שמחזיקים המרכזים מצומצם מאוד.

צבי ורשביאק: במכבי למשל יש בסך הכול 7 עובדים, כולל הנהלת חשבונות ומרכז.

סטס מיסז'ניקוב: אתה מתנגד להצעת החוק שלפנינו?

צבי ורשביאק: כן, בהחלט.

סטס מיסז'ניקוב: מה הנימוק המקצועי להתנגדותך?

צבי ורשביאק: אם הצעת החוק תתקבל כל הספורט בפריפריה יסבול, לא יוכלו לתת להם את השירותים שניתנים היום, ובראש ובראשונה ביטוח.

צבי ורשביאק: דבר שני, לאגודות יש אפשרות לקבל כסף ישירות, לקבל לא פחות מ-7% אלא 15%, והן לא מנצלות את זה, אולי רק 2% מהן מנצלות את זה, מכיוון שהשירותים עולים להן יותר.

שי שני: בוקר טוב.

שי שני: אשתדל לא לחזור על דברים שאמר מר צבי ורשביאק.

שי שני: הוא דיבר על מכבי ואני אדבר על הפועל.

שי שני: היום הפועל היא התאגדות וולונטרית של אגודות, לחלוטין לא פוליטית.

שי שני: בהנהלת הפועל יושבים היום גם חברי מרכז הליכוד.

סופה לנדבר: למה כולכם אומרים שזה לא פוליטי?

יצחק וקנין: מכיוון שכולכם אומרים שזה לא פוליטי, זה יוצר אצלי חשד.

שי שני: כי האשימו אותנו ושמו עלינו תווית.

ניסן סלומינסקי: חברת הכנסת רונית תירוש אמרה שזה פוליטי אז הם מתייחסים לזה.

שי שני: אנחנו גוף לא פוליטי, חד-משמעית, ואני מקווה שלא יטענו אחרת.

שי שני: לצערי הצעת החוק הזאת מדברת בשם הקבוצות המקצועניות, בשם אנשים פרטיים, והיא באה בראש ובראשונה לעזור להם כלכלית ולפגוע בקבוצות האחרות.

שי שני: בהפועל יש 1,679 קבוצות מתוקצבות, מתוכן 29 מקצועניות שמקבלות רק בכדורגל 100 מיליון שקלים בשנה מכספי הטוטו, שזה כסף של כולם עוד עשרות מיליוני שקלים למתקנים, שהקבוצות הקטנות לא נהנות מהם ואת זה אי אפשר לכמת בכסף.

שי שני: בשנת 2006 מתוך תקציב המועצה להסדר ההימורים בספורט שהועבר לספורט, שעמד על 415 מיליון שקלים, לא עשרות מיליוני שקלים עברו למרכזי הספורט, כפי שנאמר כאן בניסיון להטעות את הוועדה, אלא הועברו בסך הכול 13 מיליון שקלים למרכזים, על כך מדובר.

שי שני: אם מבקשים להוריד את זה ל-7.5%, כלומר הוויכוח כאן עומד בסך הכול על 8 מיליון שקלים.

שי שני: לאן הולכים 8 מיליון השקלים?

שי שני: כפי שאמרתי, בהפועל יש 1,679 שורות תקצוב, מתוכן 29 לקבוצות מקצועניות, כלומר נשארות 1,650 קבוצות.

שי שני: רק השבוע שער הנגב רצו לסגור קבוצה כי הממשלה לא יכלה לסייע להם.

ראובן ריבלין: 1,650 הקבוצות בחרו בך להיות המנכ"ל?

שי שני: אותי מינה הדירקטוריון, שנבחר על-ידי האסיפה הכללית.

שי שני: האסיפה הכללית בוחרת ועד עמותה, בהתאם לחוק העמותות, וועד העמותה מינה אותי.

שי שני: מתוך 1,650 קבוצות, רק השבוע בשער הנגב סייענו לאגודת השחייה, שהיתה אמורה להיסגר כי הילדים לא יכלו לנסוע משדרות לשחות בשער הנגב, והם קיבלו סיוע.

שי שני: בעפולה התעוררה בעיה ורצו לסגור את קבוצת הכדורגל, סייענו להם.

שי שני: בגלבוע סייענו להם.

שי שני: בסח'נין הקמנו שתי קבוצות נשים ונערות בכדורסל.

ראובן ריבלין: אם חוק הספורט ייתן מענה לביטוח לכל ספורטאי ישראל זה יספק את הצרכים?

שי שני: אני לא מדבר על ביטוח.

שי שני: אני מדבר על בסיס של קבוצה.

שי שני: לאחר שקבוצה מוקמת, בשנתיים הראשונות איננה מקבלת תקציב, לא ממינהל הספורט ולא מהטוטו.

שי שני: אנחנו כמרכזים מחזיקים אותה.

שי שני: רק השנה הקמנו 17 קבוצות.

סטס מיסז'ניקוב: איך הצעת החוק פוגעת בכך?

שי שני: אם הצעת החוק הזאת תתקבל לא נוכל לעשות את מה שאנו עושים היום.

שי שני: חברת הכנסת רונית תירוש אומרת שמה שקורה בארץ חריג לעומת מדינות אחרות.

שי שני: נכון, כי בארץ תקציב הספורט עומד על 10 שקלים לאזרח בשנה – 67 מיליון שקלים בשנה.

שי שני: משרד הספורט, עם כל הרצון הטוב, לא יכול להקים אגודות, אין לו תקציבים לזה.

שי שני: לנו יש תקציבים לזה.

שי שני: אין לנו מנגנונים מנופחים.

שי שני: כל המנגנון של מרכז הפועל היום מורכב מרכזי ספורט שעובדים עם האנשים בשטח.

שי שני: יש רכז כדורגל אחד שעובד מול 720 קבוצות.

שי שני: אם זה נקרא מנגנון מנופח אני לא יודע מה זה מנגנון מנופח.

סטס מיסז'ניקוב: בשנתיים הראשונות לפעילותן, כאשר האגודות לא מתוקצבות על-ידי אף אחד אחר פרט לכם, על פי איזה קריטריון אתם מסייעים להן?

שי שני: על-פי צרכים.

שי שני: יש לנו ועדת כספים שדנה בכל בקשה ובקשה.

סטס מיסז'ניקוב: ועדת הכספים שלכם פנימית.

סטס מיסז'ניקוב: דהיינו, שוב האסיפה הכללית של עמותת הפועל קובעת את הצרכים של אותן אגודות.

שי שני: נכון, חד-משמעית, ואגיד גם למה.

סופה לנדבר: תסביר את חלוקת הכסף שלכם ומאין הוא מגיע.

שי שני: הכסף הציבורי היחיד שאנחנו מקבלים הוא מהטוטו.

שי שני: אנחנו לא מקבלים מהמדינה, לא מקבלים ממינהל הספורט.

סופה לנדבר: הטוטו גם הוא כסף של המדינה.

שי שני: אמרתי שהכסף הציבורי היחיד שאנחנו מקבלים הוא מהטוטו.

סופה לנדבר: למה אחרים לא יכולים לקבל?

שי שני: הם מקבלים.

אלי אפללו: אבל אתם קובעים את הקריטריונים, ועדת הכספים שלכם קובעת.

שי שני: אנחנו קובעים כמו בכל גוף ציבורי מסודר שמקבל הקצבות, ובתוך ההקצבות הללו מחלק על-פי המטרות שלו ועל-פי הצרכים, כמו בכל עמותה אחרת בארץ.

ראובן ריבלין: אם אני רוצה להקים בירושלים קבוצת אופניים או קבוצת שחייה ולא רוצה להיקרא "הפועל", אני לא מאמין שמגיע לי ישר להיות "הפועל", ואני רוצה להצטרף למרכז הפועל.

ראובן ריבלין: האם תקבלו אותי?

שי שני: כן.

שי שני: למה לא?

ראובן ריבלין: אבל לא ארצה להצביע בעדך, יש לי תנאים משלי.

רונית תירוש: אם לא יקרא לעצמו "הפועל" לא תקבל אותו.

ראובן ריבלין: אבקש להצטרף ולקבל תקציב כפי שמקבלת כל אגודת ספורט בהפועל.

שי שני: אין לנו שום אפליה.

ראובן ריבלין: מרכז מכבי, בראשות מר ורשביאק, הוא המרכז היחיד שאיננו פוליטי, הגם שהוא בהחלט לא דמוקרטי.

שי שני: בדירקטוריון הפועל יש 3 חברי מרכז הליכוד אז אי אפשר לקרוא לזה גוף פוליטי.

ראובן ריבלין: תהיה בריא.

ראובן ריבלין: קודם כול, מעולם לא נבחרתי על-ידי חברי מרכז הליכוד.

ראובן ריבלין: הייתי אומר להם: אל תצביעו בעד, והם באמת לא הצביעו בעדי.

סופה לנדבר: כמה עולים חדשים יש בהנהלות של האגודות הללו?

יעקב ליצמן: למה את לא שואלת כמה חרדים יש שם?

קריאה: יש אליצור בשביל זה.

סופה לנדבר: אנחנו יודעים שבעלייה ממדינות חבר העמים הגיעו למדינה הרבה מאוד ספורטאים.

ראובן ריבלין: למה בעשור הראשון של שנות המאה ה-21 יש עדיין צורך במרכזים?

שי שני: אין מישהו אחר.

שי שני: אין בעיה, אני מוכן שיעבירו את הקבוצות לאחריות משרד הספורט, כמו בכל מדינה נורמלית, ואז אולי לא יהיה צורך במרכזים.

ראובן ריבלין: אתה מסביר שלא המרכזים כפו עצמם על הספורט, אלא הספורט דרש את פעילות המרכזים.

ראובן ריבלין: תסביר ליושבים סביב השולחן הזה האם המרכזים כפו את עצמם על הספורט או הספורט יצר את המרכזים ככורח שבלעדיו אין קיום לספורט.

צבי ורשביאק: הדוגמה הכי פשוטה, שכל אגודה מקבלת 100 שקלים מהמרכז, ושלא דרך המרכז מקבלת 115 שקלים, ובכל זאת הקבוצות נשארות במרכזים.

ראובן ריבלין: על זה היה מרד הקבוצות ב-1982.

שי שני: בשנה שעברה התקיים דיון בנושא הזה בוועדת החינוך, התרבות והספורט של הכנסת.

שי שני: אני אצטט רק שני משפטים שאמרה אז חברת הכנסת תירוש, שאז דעתה היתה שונה לגמרי.

רונית תירוש: לא שונה.

שי שני: ועדת החינוך, התרבות והספורט בסיכום הדיון אמרה שמשרד הספורט יישב בהידברות עם המרכזים ויבדוק את הנושא לעומק.

רונית תירוש: מה הוא עשה עד היום?

שי שני: זה לא בעיה שלנו, אלא של המשרד.

שי שני: התפטר מנהל רשות הספורט.

שי שני: אנחנו כמרכז נתבקשנו והעברנו נתונים, כולל מאזנים, כולל תוכניות עבודה.

שי שני: היה סיכום בוועדת החינוך שתהיה הידברות בין משרד המדע, התרבות והספורט ובין המרכזים, על דעת חברת הכנסת תירוש.

שי שני: לפי דעתי אי אפשר להציג את זה באופן חד-צדדי ולשפוך את התינוק עם המים.

שי שני: אני קובע שזה יגמור את כל הספורט בפריפריה, את האפשרות שלנו כמרכזים לסייע לספורט בפריפריה.

שי שני: למה מדברים בשם הקבוצות הגדולות?

שי שני: עם כל הכבוד למר לוני הרציקוביץ, השם מכבי תל-אביב שייך למכבי, כפי שהשם הפועל תל-אביב שייך להפועל.

רונית תירוש: זה לא הדיון היום.

שי שני: זה בדיוק הדיון, כי את מייצגת כאן את מר לוני הרציקוביץ, חד-משמעית.

שי שני: את אמרת עליי שאני פוליטי, אז אני אגיד עלייך שאת מייצגת את מר לוני הרציקוביץ.

רונית תירוש: זה מעיד שאתה משקר.

רונית תירוש: אני לא קשורה למר לוני הרציקוביץ.

שי שני: את יושבת על-ידו במשחקים.

רונית תירוש: מה אמרת?

רונית תירוש: שאני מייצגת את מר לוני הרציקוביץ?

אלי אפללו: אולי אתה משקר.

שי שני: אולי אני טועה, אני מתנצל.

אלי אפללו: אתה פועל בשיטות של פעם ומשקר.

שי שני: אנחנו לא משקרים.

אבישי ברוורמן: אני רוצה לומר בגילוי נאות שאני חבר של מר לוני הרציקוביץ ואוכל אתו ארוחות.

אלי אפללו: חברת הכנסת רונית תירוש, עכשיו השתכנעתי עד כמה את צודקת בהצעת החוק שלך.

סטס מיסז'ניקוב: תודה רבה למנכ"ל הפועל.

סטס מיסז'ניקוב: רשות הדיבור למנכ"ל משרד המדע, התרבות והספורט.

סטס מיסז'ניקוב: אני בטוח שבחדר הזה יש לפחות 50 איש שלא יודעים מי זה מר לוני הרציקוביץ, אבל "מאוד" חשוב לדעת לצד מי היא יושבת.

יואב רוזן: אדוני היושב-ראש, אני רוצה קצת יותר בניחותא, ברשותך, לומר מספר משפטים.

יואב רוזן: אמרה חברת הכנסת רונית תירוש, ואני מכבד את דעתה, שמצב הספורט בישראל דורש שינוי.

יואב רוזן: כולם מכירים ויודעים שצריך רפורמה אמיתית, ורפורמה אמיתית עושים בהידברות.

סופה לנדבר: אתה יכול להגיד איזה תחום במדינה לא מצריך רפורמה?

יואב רוזן: בשלב הזה אני מטפל בספורט.

יואב רוזן: למזלנו – לא שאני צריך להגן עליו או לשבח אותו שלא בפניו – סוף-סוף יש שר ספורט שמבין בספורט ובא מתחום הספורט.

יואב רוזן: מרגע שהוא התיישב על הכיסא אנחנו יום-יום - - -

רונית תירוש: השר מג'אדלה בא ממרכז הפועל, דרך אגב, כדאי לציין.

יואב רוזן: אנחנו עושים יום-יום ושעה-שעה רפורמות, זו אחרי זו, בשקט ובהידברות עם כל הגורמים.

קריאה: הוא גם יושב עם מר לוני הרציקוביץ?

יואב רוזן: אם נפעל נגד הרי לא נצליח לעשות שום דבר.

יואב רוזן: אתן רק דוגמה אחת.

יואב רוזן: תקפו כאן את המשרד שלא עשה שום דבר.

יואב רוזן: לא עשו שום דבר כי התחלף שר והתחלף ראש מינהל הספורט.

רונית תירוש: ראש מינהל הספורט כיהן בתפקיד עשרות שנים ולא ראיתי שעשה דבר.

שי שני: למה את לא מתמקדת במשרד החינוך?

רונית תירוש: אני עושה עכשיו מה שלא יכולתי לעשות אז כמנכ"לית משרד החינוך.

סטס מיסז'ניקוב: אין רצף שלטוני?

יואב רוזן: יש רצף שלטוני.

יואב רוזן: אני מסביר למה לא היתה התקדמות.

אלי אפללו: המנכ"ל חושב להיות חוצפן ולהמשיך להתקיף חברי כנסת.

אלי אפללו: אין לך זכות לדבר כך אל חברי הכנסת.

אלי אפללו: לא יפה להתקיף חברת כנסת כאן.

אלי אפללו: אם הוא ממשיך כך בהאשמות חסרות שחר ובכל מיני שיטות של פעם, שיוציאו אותו החוצה.

אלי אפללו: זה באמת חוצפה.

יעקב ליצמן: אני חולק ומוחה על מה שהוא אמר כי זה מתפרש לא נכון, אבל בואו נשמור על רוח טובה.

אלי אפללו: מרגיזה אותי השיטה הזאת, לאיים על חברי כנסת.

ראובן ריבלין: הם אורחים שלנו ועלינו להגן עליהם.

אלי אפללו: אורחים שלנו לא צריכים לאיים עלינו.

רונית תירוש: אילו הייתי גבר לא היו אומרים שאני יושבת ליד מר לוני הרציקוביץ.

סטס מיסז'ניקוב: חבר הכנסת ליצמן לא יושב על-יד מר לוני הרציקוביץ למרות שהוא גבר.

ראובן ריבלין: מה היתרון הגדול לשבת על-יד מר לוני הרציקוביץ?

ניסן סלומינסקי: זה בושה כנראה.

סטס מיסז'ניקוב: אני מבקש לאפשר למנכ"ל משרד המדע, התרבות והספורט לדבר.

יואב רוזן: דיברנו על העשייה היום-יומית שלנו ואני רוצה להציג דוגמה אחת.

יואב רוזן: לאחר שד"ר שוקי דקל עזב את תפקידו כראש מינהל הספורט, בחודשים האחרונים ביקשו ממני שאשב בראש מינהל הספורט.

יואב רוזן: בתוקף תפקידי אני פתאום מוצא את עצמי גם כיושב-ראש מכון וינגייט, ואני צריך לדון עם עצמי מול המראה האם להעביר מיליון שקלים, כאשר יש ויכוח בין מכון וינגייט ובין מינהל הספורט.

יואב רוזן: אני מחליף כובעים מדי שני וחמישי.

סטס מיסז'ניקוב: זה לא רלוונטי לדיון.

סטס מיסז'ניקוב: אם אתה רוצה שנדון על תקציב משרד המדע, התרבות והספורט, נדון.

ראובן ריבלין: הדוגמה שהציג רלוונטית מאוד וחשובה.

יואב רוזן: מדוע הצגתי את הדוגמה הזאת?

יואב רוזן: משום שלפני שבועיים העברנו החלטה קשה מאוד בוועד המנהל של מכון וינגייט, להפריד בין התפקידים.

יואב רוזן: דנים על כך כבר 10-15 שנים, החברים הוותיקים שלי מהמרכזים יודעים כמה שנים דנים בזה, אף אחד לא הצליח לעשות את ההפרדה הזאת ואילו אנחנו הצלחנו להעביר את זה בחוק, בתקנות של מכון וינגייט.

יואב רוזן: לא יהיה יותר ניגוד העניינים הבלתי תקין הזה.

יואב רוזן: זאת רפורמה שעושים צעד אחר צעד, דבר אחר דבר.

רונית תירוש: במה זה קשור להצעת החוק שלפנינו?

יואב רוזן: חברת הכנסת תירוש, את יודעת שאני מעריך את פועלך, אבל עם כל הכבוד, הצעת החוק הזאת – אני לא רוצה להשתמש בביטויים לא תקינים כדי שלא יתקפו גם אותי – נקודתית, לא ראויה ולא במקום.

יואב רוזן: הקמנו בתוך המשרד ועדה בראשות עו"ד דדי הרניק שבא מתחום הספורט, שאמורה בתוך שבוע-שבועיים להגיש המלצות למשרד ולשר מה לעשות בסוגייה שאנו דנים בה היום, שחברת הכנסת תירוש העלתה בהצעת החוק.

יואב רוזן: אני מציע לחברי הוועדה ולאדוני היושב-ראש לא לקבל היום החלטות, אלא לקיים דיון אצלנו במשרד מייד כאשר יוגשו ההמלצות, עם חברת הכנסת תירוש ועם ראשי האיגודים, ואז נוכל לבוא לוועדה הזאת מגובשים והחלטיים מתוך מגמה שהרפורמה תהיה אמיתית וכוללת, שתתפוס את המכלול, ולא תתייחס לכל נקודה בנפרד מבלי לדעת לאן ניתן להגיע בסוף.

יואב רוזן: תודה רבה.

סטס מיסז'ניקוב: רשות הדיבור לנציגי משרד המשפטים.

שירלי אבנר: הצעת החוק קיבלה את תמיכת הממשלה, אולם נדרש תיאום עם המשרדים הרלוונטיים.

שירלי אבנר: אנחנו סבורים שתחום הספורט מחייב טיפול מקיף קצת יותר.

שירלי אבנר: בזמנו הוגשה הצעה על-ידי משרד המדע, התרבות והספורט לתיקונים שונים בחוק הספורט, אך זה לא יידון כעת.

רונית תירוש: השר וילנאי כשר הספורט עשה את זה.

רונית תירוש: זה לא נחשב.

שירלי אבנר: ככל שניכנס לגופם של הסעיפים יהיו לנו הערות פרטניות.

יעקב ליצמן: מה פירוש תיאום?

יעקב ליצמן: תיאום עם מי?

יעקב ליצמן: בכל חוק אתם מבקשים תיאום?

שירלי אבנר: הערתי שהממשלה החליטה לתמוך בהצעת החוק הזאת, אבל נדרש תיאום על הנוסח.

יעקב ליצמן: מה זה תיאום?

יעקב ליצמן: תיאום עם מי?

שירלי אבנר: תיאום עם משרד המדע, התרבות והספורט ועם משרד המשפטים.

רונית תירוש: אף אחד לא אמר לי שהתמיכה מותנית בתיאום.

ניסן סלומינסקי: שר הספורט בעד זה?

קריאה: הוא נגד הצעת החוק

רונית תירוש: לא היתה שום דרישה לתיאום, ושר הספורט מתנגד להצעת החוק.

רונית תירוש: הוא מייצג את הפועל.

סטס מיסז'ניקוב: אני לא רוצה לשמוע את כל הפרהיסטוריה.

סטס מיסז'ניקוב: מה עמדת משרד המשפטים על הצעת החוק הזאת?

עדנה הראל: זה לא פרהיסטוריה.

עדנה הראל: אין עמדת משרד המשפטים, אלא עמדת ממשלה.

עדנה הראל: לכן העירה עו"ד אבנר מייד אחרי מנכ"ל משרד המדע, התרבות והספורט, שאמר שלכאורה אפשר היה להבין שהמשרד מתנגד ההצעה, אולם אנחנו מבקשים לשים את הדברים בהקשר הנכון.

עדנה הראל: עמדת הממשלה לתמוך בהצעת החוק, בכפוף לתיאום.

עדנה הראל: המשמעות של ההחלטה, שאם לקראת הקריאה הראשונה לא יגיעו להסכמות עם הממשלה לגבי התוכן, הממשלה עשויה להתנגד.

אלי אפללו: עשויה.

אלי אפללו: לא בטוח שתתנגד.

עדנה הראל: לא צריך לתקוף אותי.

עדנה הראל: אנחנו דורשים תיאום כדי שנוכל להמשיך ולהסכים.

עדנה הראל: אם לא יהיה תיאום, ייתכן שלא נסכים.

סטס מיסז'ניקוב: כמה זמן נדרש לכם להגיע לתיאום עם המציעה?

עדנה הראל: אמרה עו"ד אבנר, ניכנס לפרטי ההצעה ויהיו הערות כאלה או אחרות שלגביהן אפשר יהיה לפעול לתיאום.

סטס מיסז'ניקוב: כמה זמן דרוש לכם כדי להגיע לתיאום?

שירלי אבנר: אני עדיין לא יודעת תיאום על מה.

שירלי אבנר: בינתיים אף אחד לא פנה אלינו.

סטס מיסז'ניקוב: עם כל הכבוד, ויש כבוד, אנחנו לא עובדים בשביל פקידי הממשלה.

עדנה הראל: בוודאי שלא.

סטס מיסז'ניקוב: חברי הכנסת ריבונים לחוקק חוקים וגם להעביר אותם בוועדות.

סטס מיסז'ניקוב: אני מזכיר לכם אם יש כאן פתאום איזה בלבול.

סטס מיסז'ניקוב: יש כאן "מריחה" שמרגיזה אותי.

עדנה הראל: מתוך כבוד לוועדה אני אומרת שנביא את ההערות שלנו בפני הוועדה.

סטס מיסז'ניקוב: כמה זמן ייקח לכם להיפגש עם המציעה ולהגיע לתיאומים?

יואב רוזן: שבועיים-שלושה.

סטס מיסז'ניקוב: עכשיו אני שומע את לוח הזמנים.

רונית תירוש: אפילו לא יום.

אלי אפללו: אדוני היושב-ראש, חברי כנסת נכבדים ואורחים, שוחחתי הבוקר עם השר מג'אדלה כדי לדעת מה עושים בעניין הזה, כי הממשלה החליטה לתמוך בהצעת החוק, שהיא הצעת חוק מצוינת, שהתקבלה למרות ערעור השר.

אלי אפללו: כלומר, היה ערעור של השר שנדחה והוחלט בכל זאת לתמוך.

אלי אפללו: אבל היות ואני מכבד מאוד את השר, אני מבקש מחברת הכנסת רונית תירוש – הוא מינה ועדה בראשות עו"ד דדי הרניק שאמורה להגיש מסקנותיה בתוך שבועיים.

אלי אפללו: אמרתי לו שזה זמן רב מדי ואפשר להביא את המסקנות מהר הרבה יותר.

אלי אפללו: הוא נתן הסכמתו להגיש את המסקנות עד השבוע הבא.

אלי אפללו: מסקנות הוועדה יונחו בפנינו עד השבוע הבא ואני מציע שאז נמשיך את הדיון.

אלי אפללו: אולי מציעת הצעת החוק תראה דברים שאפשר לשלב כדי לשפר את הצעת החוק ועדיין לתקן את המעוות במצב הנוכחי, וגם אני רואה את הדברים שעלינו לתקן.

אלי אפללו: אני מציע לחברת הכנסת רונית תירוש וגם ליושב-ראש שנשמע בשבוע הבא את מסקנות הוועדה בראשות עו"ד הרניק כדי שנוכל לחזק את הצעת החוק ולעודד אותה.

אלי אפללו: כל החברים כאן כמובן יגידו את שלהם ונוכל להתקדם.

ניסן סלומינסקי: אם הצעת אפללו מתקבלת הרי חבל לדבר עכשיו וסתם לבזבז זמן, נמשיך את הדיון בשבוע הבא.

יעקב ליצמן: למה אי אפשר להצביע כעת לקריאה ראשונה?

סטס מיסז'ניקוב: חבר הכנסת אפללו ביקש מהיוזמת להמתין שבוע או שבועיים.

סטס מיסז'ניקוב: זה כפוף גם לאילוצים של סדר היום של ועדת הכספים, אני מזכיר לכם.

ניסן סלומינסקי: אם הצעתו של חבר הכנסת אפללו מתקבלת, כדאי לעצור כאן ולקיים דיון בעוד שבועיים.

ראובן ריבלין: אני יכול רק להעשיר אתכם מניסיוני הדל של חמישים שנים בנושא הזה.

ראובן ריבלין: לפני קום המדינה היו מוסדות שונים למדינה שבדרך – הסוכנות היהודית, ההסתדרות וכן הלאה.

ראובן ריבלין: בתוך הקמת המדינה היו שואלים עצמם פעמים רבות אנשים האם המדינה שייכת לאחד המוסדות הללו, או שמא המוסדות שייכים למדינה.

ראובן ריבלין: הספורט בארץ התפתח אז על בסיס פוליטי בצורה חיובית כי לא היה מי שיעשה את זה אחרת, התפתח באופן שמרכזי המפלגות היו המרכז ואילו קבוצות הספורט היו דווקא הטפל.

ראובן ריבלין: וכך גם המוסדות נקבעו על-ידי המרכזים, שכפו עצמם על המוסדות, ואולי אפילו לטובת המוסדות משום שבסופו של דבר קמה מערכת ספורט אדירה בתוך מדינת ישראל – מרכזי ספורט.

ראובן ריבלין: היחיד שלא היה פוליטי הוא המרכז העולמי של תנועת מכבי – תנועה יהודית כללית, שעיקר יכולתה לתמוך בקבוצות בא מהתמיכה של תנועת מכבי העולמית.

ראובן ריבלין: צריך להעמיד את הדברים על דיוקם בצורה הראויה.

ראובן ריבלין: מזה ארבעים שנים, מאז סוף שנות השבעים עולה שאלה האם עדיין אנו נזקקים למרכזי הספורט כמתווכים.

ראובן ריבלין: האם בכלל צריך להיזקק למישהו שכל הסיוע שמקבל מגיע מהמדינה עצמה?

ראובן ריבלין: ועדת הכספים מאשרת את תקציב המועצה להסדר ההימורים בספורט בסך 1.6 מיליארד שקלים, שהיום מחולקים בצורה ראויה, ואנחנו רואים את מתקני ישראל פועלים ופורחים.

ראובן ריבלין: השאלה האם צריך תיווך של מרכז הפועל או מרכז ביתר.

ראובן ריבלין: אני יכול להעיד שביתר ירושלים הגיעה לתפארת בכדורגל הישראלי לא בגלל מרכז ביתר, אלא למרות מרכז ביתר.

ראובן ריבלין: הסיבה המרכזית בגינה חתמתי על הצעת החוק הזאת, שהיא תביא אותנו לדיון מפורט ומפורש בשאלה מדוע מרכז הפועל יצטרך לטפל בעניין הביטוח של כל ספורטאי וספורטאי השייך למרכז הפועל, ומרכז מכבי של כל ספורטאי וספורטאי השייך למרכז מכבי, וכך גם מרכז ביתר ומרכז אליצור.

ראובן ריבלין: האם אין זה תיווך שגורם להשפעה ויוצר מערכת שכבר לא זקוקים לה?

ראובן ריבלין: עם כל הכבוד, המועצה להסדר ההימורים בספורט שייכת למדינה ופועלת על-פי חוק.

ראובן ריבלין: היא מייצרת כסף והיא שצריכה לדאוג.

ראובן ריבלין: אילו באו כל המרכזים ואמרו: נקים גוף עליון, כמו למשל הוועד האולימפי, הייתי מבין.

ראובן ריבלין: בוועד האולימפי לא מבחינים בין ספורטאים ממכבי וספורטאים מהפועל, אלא מבחינים בספורטאים שעתידים לייצג לתפארת מדינת ישראל את הספורט הישראלי בעולם באירוע הכי חשוב.

ראובן ריבלין: מדוע אנחנו צריכים בכלל את המנגנון של מרכזי הספורט, שאבד עליו הכלח?

ראובן ריבלין: הוא תוצאה היסטורית של תהליך, שצריך להבין האם היה הכרחי אז או היה אמצעי פוליטי ליצירת מערכות השפעה.

ראובן ריבלין: לכן חתמתי על הצעת החוק הזאת, ואני סבור שגם אתם צריכים לתמוך בה.

ראובן ריבלין: האנכרוניזם, כאשר מרכזים מבחינים בין ספורטאים שונים ומקור הכסף אחד, מיותר היום.

ראובן ריבלין: אין צורך בתיווך.

ראובן ריבלין: דרך אגב, הצעת החוק לא אוסרת עליך לעזור להפועל באר-שבע או להפועל דימונה, תאסוף כסף ותסייע להם, לא אומרים לך לא לאסוף.

ראובן ריבלין: החוק הזה לא אוסר עליך לסייע לקבוצות.

ראובן ריבלין: אבל אתה רוצה לסייע לקבוצות מהקופה הכללית והציבורית.

ראובן ריבלין: בזמנו מכבי היתה גולת הכותרת משום שכל הכסף היה מגיע מתנועת מכבי העולמית כי היהודים לא רצו להזדהות פוליטית, לא עם הלל צוק ולא עם בן-גוריון.

ראובן ריבלין: אני סבור, אדוני היושב-ראש, שעלינו לדון בנושא הרחב כולו.

ראובן ריבלין: הצעת החוק היא קטליזטור לדיון אמיתי על כל מערכת הספורט בישראל שמחייבת הכוונה כלשהי.

ראובן ריבלין: אני מבקש להעיר הערה לחברת הכנסת תירוש.

ראובן ריבלין: אנחנו מקבלים כאן לדיון את כל אנשי הציבור שעוסקים בצורכי הציבור, גם באמונה ופעמים רבות גם מתוך שמקבלים שכר לעמלם.

ראובן ריבלין: כאשר הם אורחים שלנו עלינו לנהוג בהם בשיא הכבוד ולאפשר להם לומר דברם, גם כאשר זה מכעיס אותנו מאוד.

ראובן ריבלין: אני מציע לאורחים, אנחנו יודעים שכל חבר כנסת הוא "פושע" - -

שי שני: התנצלתי.

ראובן ריבלין: - - ואפילו שמעתי ממך דבר שהרתיח את דמי, כאשר הדגשת שבהנהלת מרכז הפועל יש שלושה חברי מרכז הליכוד.

ראובן ריבלין: תאמין לי, אתה לא יודע עד כמה אני אוהב את מר ורשביאק, למרות שהוא חבר מרכז מכבי.

ראובן ריבלין: לפעמים אני יכול לא להסכים אתו.

סטס מיסז'ניקוב: חבר הכנסת ריבלין, הזמן קצר.

סטס מיסז'ניקוב: הבנו את מה שהתכוונת להגיד.

שגית אפיק: יש בהצעה הזאת הרבה שאלות לא פתורות.

שגית אפיק: כפי שביקשו נציגות משרד המשפטים, נדרש לעשות איתם תיאום על פרטי הצעת החוק.

שגית אפיק: לא הספקנו עד כה לעבור על הפרטים ולבדוק את הצעת החוק.

שגית אפיק: למשל למה במקום 15% נבחר דווקא 7%?

רונית תירוש: זה הצעה של שלוש ועדות מכובדות.

רונית תירוש: משום שמשרד הספורט במשך שנים לא נגע בזה.

רונית תירוש: כאשר ישבתי שם לא יכולתי לעשות את זה, אלא בחקיקה.

רונית תירוש: השר וילנאי הביא את זה בחקיקה והפילו את ההצעה בכנסת.

רונית תירוש: היום אני כאן ואתעקש על זה.

רונית תירוש: ולא לספר לי סיפורים למה כך ולמה אחרת.

רונית תירוש: שלוש ועדות מומחים, שתיים מהן בראשות שופטים – השופט עציוני והשופט סטרשנוב – וגם הוועדה בראשות מר מליניאק, שהוא מומחה בספורט, המליצו על כך.

רונית תירוש: אי אפשר להתעלם מהם.

קריאה: למה עניין ה-7% הוא עניין משפטי?

צבי ורשביאק: למה ועדת לוין לא המליצה על כך?

שגית אפיק: אני רק מראה שיש נתונים ופרטים בהצעת החוק שמחייבים דיון ותיאום.

רונית תירוש: יש כאן "מריחה".

ראובן ריבלין: על כך אפשר לדון בהכנה לקריאה שנייה ושלישית ואז להחליט אם רוצים כך או אחרת.

שגית אפיק: כדי ללמוד את ההצעה על הוועדה לקבל נתונים כספיים מהמועצה להסדר ההימורים בספורט ולהבין איך הועברו הכספים.

רונית תירוש: איך תדעי להגיד אם זה 7.5% או 8%?

רונית תירוש: באמת, אל תבזו אותנו.

רונית תירוש: עבדתי מספיק קשה כדי להביא לכאן את הפרטים ולהביא הצעה הגיונית וראויה.

סטס מיסז'ניקוב: אף אחד לא רוצה לעכב את זה.

סטס מיסז'ניקוב: עם כל הלחצים בהם עמדתי ביומיים האחרונים יכולתי גם לא להביא את זה עכשיו לדיון, אולם החלטתי לשים את זה על סדר יום הוועדה.

סטס מיסז'ניקוב: כיושב-ראש הוועדה לא הבנתי מה את מבקשת בהצעה שלך ומדוע אנשים מתנגדים.

סטס מיסז'ניקוב: אין לנו היום די זמן להיכנס לעומק ההצעה.

סטס מיסז'ניקוב: אני לא רוצה לטרפד את זה.

סטס מיסז'ניקוב: אני רוצה להצביע על הצעת החוק, אבל לא היום.

רונית תירוש: למה?

סטס מיסז'ניקוב: כי אין לנו די זמן ללמוד את הפרטים.

סטס מיסז'ניקוב: אני רוצה ללמוד פרטים נוספים.

רונית תירוש: אז לשם מה העלינו את זה?

סטס מיסז'ניקוב: קודם כול, הבטחתי לך להעלות את זה.

סטס מיסז'ניקוב: שנית, קיימנו היום דיון, שלא הסתיים, ואנחנו נמשיך.

סטס מיסז'ניקוב: אני מציע לך לתאם עם משרד המדע, התרבות והספורט ומשרד המשפטים.

סטס מיסז'ניקוב: אם לא תגיעי לסיכום, אני הראשון שיירים יד ויתמוך בהצעת החוק.

יצחק בן ישראל: מתי זה יעלה שוב לדיון?

ניסן סלומינסקי: בעוד שבוע-שבועיים.

סטס מיסז'ניקוב: אני מבטיח לך שזה יעלה בוועדה לא יאוחר מעוד שבועיים.

סטס מיסז'ניקוב: בינתיים אני קובע כאן את סדר היום.

רונית תירוש: אני יודעת.

רונית תירוש: תן לי לשקף לך את התסכול בו אני מצויה כפרלמנטרית שמנסה בכל ניסיונה ושכלה וזמנה להביא לכאן חוקים ראויים.

רונית תירוש: הנושא הזה נסחב במשך שנים.

רונית תירוש: יש להם הכוח לעשות את זה.

רונית תירוש: מאוד מבזה שמפעילים לחצים.

רונית תירוש: העובדה שהפעילו עליך לחץ במשך יומיים, יפה שעמדת בזה, אבל בושה שכך קורה לנו.

רונית תירוש: אנחנו צריכים לעשות עבודתנו, והלחצים האלה אינטרסנטיים.

רונית תירוש: אין לי כאן שום אינטרס, נהפוך הוא.

רונית תירוש: אני הולכת למשחקים, וככל שאני הולכת יותר בשבועות האחרונים אני זוכה לקיתונות של רותחין, לאי-חיוכים.

רונית תירוש: אנשים לא יושבים על-ידי, כאילו אני מצורעת, מכיוון שאני מביאה חוק ראוי, אבל הם טוענים שהחוק פוגע בהם.

רונית תירוש: כאשר השר מג'אדלה ביקש ערר – ואני רוצה להזכיר שוב שהוא נולד בהפועל, רוב הפעילות הציבורית שלו היתה בהפועל, ויש לו אינטרס לסייע לה - - -

יואב רוזן: אני מבקש למחות.

יואב רוזן: מה הקשר?

יואב רוזן: אולי זאת הסיבה שהיא לא רוצה להיפגש אתנו.

יואב רוזן: את אומרת את זה כבר פעם שנייה.

ראובן ריבלין: היום הוא מייצג אותי והוא השר שלי.

ראובן ריבלין: למה להיתלות בדברים מעין אלה?

ראובן ריבלין: החוק לא בגלל השר מג'אדלה אלא בגלל הספורט.

רונית תירוש: השר מג'אדלה, שמכיר מבפנים את הספורט, הגיש ערר.

רונית תירוש: ראש הממשלה, שגם הוא מצוי בספורט, התנגד לערר.

רונית תירוש: לא נכון שאני לא רוצה לשבת עם משרד המדע, התרבות והספורט.

רונית תירוש: הגשתי במושב הזה סדרת חוקים על ספורט, התחננתי בפני משרד המדע, התרבות והספורט להיפגש איתם והם דחו אותי שוב ושוב במשך חודשים.

רונית תירוש: יש לי תיעוד של שיחות הטלפון שלי עם משרד המדע, התרבות והספורט, כאשר העוזר של השר מג'אדלה אפילו לא חזר אלי.

חיים אורון: חלק מן התפקיד שלנו כחברי כנסת, שלוחצים עלינו.

חיים אורון: עלי לוחצים מבוקר ועד ערב במאתיים סעיפים.

חיים אורון: זה נפוץ מאוד.

חיים אורון: חולי פסוריאזיס מתקשרים אליי כבר ב-6 בבוקר בעניין התרופות.

חיים אורון: זה התפקיד שלנו.

רונית תירוש: אז בואו נצביע ולא ניכנע.

סטס מיסז'ניקוב: לכן העליתי את זה על סדר היום, למרות כל הלחצים.

ראובן ריבלין: מותר להם להתנגד.

אבישי ברוורמן: תינתן רשות דיבור גם למי שביקש רשות דיבור או רק למי שמתפרץ?

רונית תירוש: לטענות שנשמעו כאן, אני לא מוחלת על כבודי אבל רוצה לומר פעם נוספת שאנחנו רשות מחוקקת, רשות נפרדת מהרשות המבצעת.

רונית תירוש: הרשות המבצעת שולטת בנו בכך שהיא דוחה את הדיונים.

רונית תירוש: דרך אגב, לא ראיתי החלטת ממשלה שמתנה את זה בתיאום, אבל כאדם נורמלי אני רוצה לתאם עם המשרד.

רונית תירוש: הם לא נפגשים אתי, ולא להיפך.

רונית תירוש: יש לי תיעוד של הפניות שלי אליהם.

סטס מיסז'ניקוב: מה את מציעה?

רונית תירוש: אני מבקשת להציע שני דברים.

רונית תירוש: ראשית, כל קבוצה שמגיע לה 100% תקציב מהמועצה להסדר ההימורים בספורט על-פי קריטריונים ורוצה את השירותים של הפועל, מכבי, ביתר או אליצור, שתתן למרכזים את ה-7.5% הנוספים ותשלים ל-15%, ומצדי שתשלים אפילו ל-80%.

רונית תירוש: כלומר הקבוצה תחליט על כך והיא תתן.

סטס מיסז'ניקוב: תציעי את זה בשיחות התיאום שלך עם משרדי הממשלה.

ראובן ריבלין: ברמה וולונטרית.

רונית תירוש: בוודאי ברמה וולונטרית.

רונית תירוש: שיגידו: רוצה אני.

רונית תירוש: שנית, אני מבקשת להצביע היום על הצעת החוק לקריאה ראשונה.

רונית תירוש: אני מבקשת שלקראת הקריאה השנייה והשלישי ייעשו כל התיאומים, ייאספו כל הדוחות של הוועדות השונות, ייעשו כל הדיונים.

רונית תירוש: תנו לי להעביר את זה, ולו מפאת כבודו של הפרלמנטר שנמחק.

סופה לנדבר: לפני שהגעתי לכאן רציתי לשמוע.

סופה לנדבר: אמנם כששמעתי מחברת הכנסת תירוש על החקיקה הזאת היא נראתה לי ראויה, אולם אני אומרת לך אדוני היושב-ראש שעלינו להצביע היום.

סופה לנדבר: אנחנו פרלמנטרים שעושים עבודתם.

סופה לנדבר: לא יתכן שאנשים אינטרסנטיים יטרפדו חקיקה.

סופה לנדבר: בספורט במדינת ישראל יש עוד קודים של אינטרסים.

סופה לנדבר: הגיעה עלייה ממדינות חבר העמים.

סופה לנדבר: למה בכל הנהלות האגודות הללו אין ולו נציג אחד מן העולים ממדינות חבר העמים, על אף שכולנו יודעים שבעלייה הזאת הגיעו לכאן ספורטאים מעולים שזוכים למדליות בכל מיני תחרויות בין-לאומיות?

שי שני: זה לא נכון.

סופה לנדבר: זה כן נכון.

סופה לנדבר: תציג לי דוגמא אחת.

סופה לנדבר: אני מכירה את הספורטאים, איך הם מגיעים למדינת ישראל ומנסים להיכנס לאגודות הללו ואתם לא נותנים להם.

סופה לנדבר: הם צריכים להיות שותפים גם בהנהלה וגם בהנהגה של כל האגודות הללו.

סטס מיסז'ניקוב: למרות שאת חברת סיעתי, כאן זה לא הייד פארק.

סטס מיסז'ניקוב: אנחנו לא יכולים להדביק את כל הנושאים להצעת החוק שלפנינו.

סופה לנדבר: הגיע כוח חדש לספורט במדינת ישראל וצריך לתת לו ייצוג.

ראובן ריבלין: בשנות השלושים במרכז הפועל היה מאבק בין החבר'ה שבאו מרוסיה ואלה שבאו מפולין.

סופה לנדבר: אני לא יודעת מאין הגיעו אז.

ראובן ריבלין: מר פרס לא הסכים אז שמר קיסר יהיה מזכ"ל.

סופה לנדבר: צר לי שבעקבות התנגדות עלינו לשנות כל דבר בחקיקה.

סופה לנדבר: מדינה צריכה להיות גמישה, מדינה צריכה להיות ידידותית, והמדינה הזאת לא.

סופה לנדבר: מה אפשר לעשות?

סטס מיסז'ניקוב: מה את מציעה?

סופה לנדבר: אני מציעה להצביע היום על הצעת החוק לקריאה ראשונה.

סטס מיסז'ניקוב: בגלל שאין דוברי רוסית באגודות?

רונית תירוש: כי היא שמעה את הטיעונים שלי.

סופה לנדבר: כי אני סבורה שהעוגה הזאת צריכה להיות מחולקת בצדק, ועד כה לא חולקה כך.

ניסן סלומינסקי: אם לא מצביעים היום, חבל על הזמן.

ניסן סלומינסקי: אני מוותר כעת על רשות הדיבור שלי.

אבישי ברוורמן: שני דברים לא מצאו חן בעיני בדיון.

אבישי ברוורמן: חברת הכנסת רונית תירוש, אני אוהד הפועל – הייתי אוהד הפועל רמת-גן והפועל באר-שבע – ולמרות זה אני חבר אישי של מר לוני הרציקוביץ ומאחל לו שימכור כבר את מכבי תל-אביב.

אבישי ברוורמן: מפריע לי – אתה צריך לקחת את חברת הכנסת רונית תירוש לצד ולהתנצל בפניה בכל הלב כי היא עושה את כל הדברים האלה בונה פידה.

אבישי ברוורמן: זה דבר אחד.

אבישי ברוורמן: מצד אחד, אנחנו רוצים שהמקום כאן יהיה תרבותי יותר.

אבישי ברוורמן: אני מציע לחברת הכנסת רונית תירוש, למרות כל מה שהיא השקיעה, אומר השר ר'אלב מג'אדלה, אומר יושב-ראש הוועדה, בואו ניתן עוד שבוע.

אבישי ברוורמן: תני את השבוע.

אבישי ברוורמן: אל תלכי עכשיו בכל הכוח שלך, למרות התסכול, ואני מבין אותו.

אבישי ברוורמן: ביקש השר שנדחה את ההצבעה בשבוע.

רונית תירוש: למה לא עשו את זה קודם?

אבישי ברוורמן: אינני יודע למה.

אבישי ברוורמן: יש בעיה בספורט ויש בעיה בחינוך ובעיה בתרבות, בכל מקום קורה אותו דבר.

סופה לנדבר: אבל מה ישתנה במשך שבוע?

סופה לנדבר: שום דבר לא יקרה בעוד שבוע, שבועיים או שנתיים.

אבישי ברוורמן: מכיוון שהשר מג'אדלה אמר עכשיו, ואמר היושב-ראש, ואמר המנכ"ל שהם מבקשים את השבוע הזה כדי להגיע לתיאום.

אבישי ברוורמן: תני את השבוע הזה.

אבישי ברוורמן: אני סבור שזה מכובד יותר לבית הזה.

אבישי ברוורמן: זאת ההצעה שלי.

סטס מיסז'ניקוב: אשמור על כבוד חברי הכנסת וחברות הכנסת.

סטס מיסז'ניקוב: בתוך שבועיים נשוב לדון ונצביע על הצעת החוק.

חיים אורון: אני מקווה שזה יהיה כך לגבי כל הצעות החוק, גם של האופוזיציה, שיעברו בתוך 3 שבועות.

חיים אורון: יש הצעות חוק שלי שמונחות כבר שנתיים.

חיים אורון: הקואליציה מעיפה את כל הצעות החוק שלי מהבוקר ועד הערב.

רונית תירוש: היינו אמורים להצביע היום והוא מבקש דחייה בשבוע.

חיים אורון: אני נגד הצעת החוק, לכן אני לא מדבר עליה כעת.

רונית תירוש: כי חבר הכנסת אבו וילן הרעיל לך את המוח.

סטס מיסז'ניקוב: אני מבקש לסכם.

סטס מיסז'ניקוב: חבר הכנסת ברוורמן, השר ר'אלב מג'אדלה לא דיבר עם המציעה ולא ביקש ממנה להסיר את הצעת החוק.

סטס מיסז'ניקוב: את זה אני אומר לא כדי לנגח את השר, אבל לא תקין שהשר לא מדבר עם היוזמת ואנחנו מגיעים לוועדה וצריכים רק כאן להתחיל להתחבט.

רונית תירוש: מדובר על העוזר שלו.

רונית תירוש: יש לי את מספר הטלפון של העוזר שלו.

רונית תירוש: זה מאוד "מכובד".

סטס מיסז'ניקוב: לא משנה.

סטס מיסז'ניקוב: זה לא בסדר.

סטס מיסז'ניקוב: זאת הערה והארה.

סטס מיסז'ניקוב: בתוך שבועיים נפנה זמן להמשך הדיון ולהצבעה.

סטס מיסז'ניקוב: אני מציע ליוזמת להיפגש עם אנשי משרד המשפטים ומשרד המדע, התרבות והספורט.

סטס מיסז'ניקוב: אדוני מנכ"ל משרד המדע, התרבות והספורט, אני מבקש ממך באופן אישי להיפגש עם חברת הכנסת רונית תירוש ולראות את הממשקים.

סטס מיסז'ניקוב: גם מאגודות הספורט, שיש להן נגיעה רבה לחוק הזה, אני מבקש שיתוף פעולה.

סטס מיסז'ניקוב: בואו נראה את הדברים החיוביים בהצעת החוק הזאת ולא את הדברים השליליים, ובלי הערות על מי יושב עם מי ומי אוכל עם מי וכך הלאה.

סטס מיסז'ניקוב: נגיע לכאן בעוד שבועיים ובינתיים נעשה כוונון עדין.

ראובן ריבלין: רק הערה אחת ליועצת המשפטית.

ראובן ריבלין: אני מבקש להוסיף הערה לנוסח, שלא תהיה אגודת ספורט בארץ שלא תוכל להשתייך למרכזים על-פי רצונה.

רונית תירוש: נהדר.

ראובן ריבלין: לא חלילה לומר שכל מי שרוצה להיות בהפועל נכפה עליו לא להיות שם.

ראובן ריבלין: שישלם 15% לאגודה, או כפי שירצה.

סטס מיסז'ניקוב: אני מבקש מאגודות הספורט להעביר אלינו בתוך שבועיים את הקריטריונים לחלוקת כסף לקבוצות בשנתיים שאינן מסובסדות משום מקור אחר, את הקריטריונים הפנימיים שלכם, ומבקש גם מהמועצה להסדר ההימורים בספורט להעביר אלינו את הקריטריונים שלהם להקצבות.

יעקב ליצמן: אני מבקש שהיועצת המשפטית תסביר לנו האם על-פי חוק מותר לעמותה להעביר כסף לעמותות אחרות.

שגית אפיק: לא.

יעקב ליצמן: אז איך ייתכן שהם העבירו לעמותות אחרות?

שגית אפיק: יש להם הוראה מיוחדת.

יעקב ליצמן: אם זה חוק, אסור.

יעקב ליצמן: אם זה לא חוק, מותר.

שגית אפיק: באופן כללי, התשובה לא.

יעקב ליצמן: בחוק כתוב שאסור.

יעקב ליצמן: אני רוצה להבין האם מותר או לא.

סטס מיסז'ניקוב: נדון בכך בעוד שבועיים.

סטס מיסז'ניקוב: תודה רבה.

סטס מיסז'ניקוב: הישיבה נעולה.